Pravidlá   č..... / 2005

Ministerstva dopravy, pôšt a telekomunikácií Slovenskej republiky
z ......... októbra 2005,
ktorou sa určujú jednotkové sadzby a ceny pri výstavbe diaľnic, rýchlostných ciest a ciest  I. triedy

Čl. 1

Účel pravidiel

Účelom pravidiel je upresniť obchodné podmienky v oblasti oceňovania prác a úpravy cien, ktoré je obstarávateľ povinný uplatniť v procese verejného obstarávania a uskutočňovania stavieb diaľnic, rýchlostných ciest a ciest I. triedy (ďalej len stavby).

                                                                 Čl. 2

Oceňovanie prác pri stavbách

2.1 Práce sa oceňujú jednotkovými sadzbami a cenami uvedenými v Súpise prác – výkaze výmer, obsiahnutom v zmluve o dielo.

2.2 Oceňovanie prác zahrňuje úhradu nielen tých prác, ktoré sú uvedené ako položky v Súpise  prác – výkaze výmer, ale i ďalšie práce a veci vyplývajúce zo zmluvy o dielo, ktoré sú technologicky nevyhnutné.

2.3 Jednotkové sadzby a ceny uvedené v zmluve o dielo sú pevné,  počas uskutočnenia stavby   a ani po termíne jej dokončenia dohodnutom v zmluve o dielo sa neupravujú. 

2.4 Spôsob určenia ceny, dohodnutý v zmluve o dielo, nesmie obsahovať cenové úpravy       v dôsledku zmien nákladov, s výnimkou postupov podľa bodu 2. 6 tohto článku.

2.5 Obstarávateľ je povinný v súťažných podkladoch na vypracovanie ponúk upozorniť        uchádzačov, aby pri vyjadrení ceny v ponuke brali do úvahy, že jednotkové sadzby sú pevné  a úpravy cien v dôsledku zmien nákladov sú neprípustné. 

2.6 Ak zhotoviteľ neukončí všetky práce na diele v termíne dohodnutom v zmluve o dielo, z dôvodov na strane obstarávateľa, špecifikovaných v zmluve o dielo, potom zhotoviteľ má nárok na úpravu ceny z titulu preukázateľného zvýšenia nákladov v dôsledku zvýšenia cien vstupov a to v období od pôvodného termínu dokončenia stavby do   nového termínu dokončenia stavby.

2.7 Pri postupe podľa bodu 2.6 sa cena prác upraví v súlade s uznesením vlády č.203 zo 16.   marca 2005 bod B.2 podľa spôsobu uvedeného vo „Všeobecných obchodných podmienkach  pre zákazky na stavebné a inžinierske práce – FIDIC 1999“ v časti „Úpravy v dôsledku zmien  nákladov“ v ustanovení bodu 13.8. Základné nákladové indexy sa počítajú k  termínu dokončenia stavby uvedenému v zmluve o dielo. Podrobný postup stanoví obstarávateľ v obchodných   podmienkach.

Čl. 3

Osobitné povinnosti obstarávateľa

3.1	Obstarávateľmi  v  zmysle  týchto  pravidiel  sú :   Národná diaľničná spoločnosť, a.s. 
            a Slovenská správa ciest.

3.2 Obstarávateľ môže  vyhlásiť verejné obstarávanie až po získaní právoplatného   stavebného povolenia na dielo a  potvrdenia Ministerstva dopravy, pôšt a telekomunikácií SR, že  finančné zdroje sú zabezpečené v súlade s  predpokladaným harmonogramom prác a  rozpočtom verejnej správy. 
 
3.3 Obstarávateľ je povinný vždy skúmať možnosť rozdelenia diela na prevádzky schopné celky a tieto samostatne obstarávať.

Čl. 4

Účinnosť

Tieto pravidlá nadobúdajú účinnosť 1. januára 2006.

									Ing. Pavol Prokopovič, v. r.
									             minister